**ДО**

**Г-ЖА ГАЛИЧКА НИКОЛОВА**

**ОБЩИНСКИ СЪВЕТНИК ОТ ГРУПАТА**

**НА „СДС - ГРАЖДАНИТЕ“**

**ГР. РУСЕ**

**ЧРЕЗ**

**Г-Н ХРИСТО БЕЛОЕВ**

**ПРЕДСЕДАТЕЛ НА ОБЩИНСКИ СЪВЕТ РУСЕ**

На наш номер 06-01-101/10.04.2024 г.

**Относно:** *Питане с изх. № ОБС-491/09.04.2024г.*

**УВАЖАЕМА ГОСПОЖО НИКОЛОВА,**

Във връзка с Вашето питане, Ви уведомяваме за следното :

На територията на общината има общо 32 бр. колективни средства за защита (КСЗ). КСЗ (бомбоубежища) са инженерни съоръжения (скривалища и противорадиационни укрития). От своя страна те се разделят на подсграден тип и отделно стоящи (галерийни).

22 бр. са собственост на МВР, а останалите са собственост на юридически лица. В посочените КСЗ може да бъде укрито 2,5% - 3% от населението на община Русе.

На територията на гр. Русе до 1990 г. са изградени и противорадиационни укрития (ПРУ) в някой многоетажни сгради, с цел укриване на населението. По последни данни те са 850 на брой и са собственост на етажната съсобственост в сградите, където са ситуирани.

Съгласно Наредбата за реда за изграждане, поддържане и използване на КСЗ задължението за поддържане и стопанисване на съоръженията е отговорност на собственика на съоръжението.

Община Русе разполага със защитни средства за защита на очите, лицето и хранителният тракт, а също така и защита на кърмачета.

Община Русе разполага с противогаз граждански ГП, ГП – 1, ГП – 5.

Всеки комплект ГП включва:

* Цяла, лицева маска;
* Комбиниран филтър, който защитава от аерозоли, бактерии, вируси, отрови и радиоактивен прах;
* Чанта за носене и съхранение.

За защита на деца до една година на склад има детски защитни камери.

Всички защитни средства са с изтекъл ресурс според завода производител. Срокът за съхранение на противогазите е 10 години при складови условия, а на филтрите – 5 или 10 години, в зависимост от филтъра. Последната партида от защитните средства на Община Русе е произведена през 1978 г.

Общото количество предпазни средства за защита на населението на Община Русе е следното:

1. **Детски защитни камери – 2284 бр.**
2. Противогаз ГП – 49 290 бр.
3. Противогаз ГП – 1 – 1630 бр.
4. Противогаз ГП – 5 – 200 бр.

**Общо 51 120 бр. противогаза от различен вид.**

Съхранението и поддръжката в повечето складове за съхранение отговарят на правилата посочени в Наредба за реда за създаване, съхраняване, обновяване, поддържане, предоставяне и отчитане на запасите от индивидуални средства за защита.

В бюджета на Oбщина Русе са заложени финансови средства в размер на 100 000 лв. за закупуването на нови защитни средства (противогази). През 2022 г. бе извършено обслужване на защитните средства. По време на обслужването бе извършен оглед, който показа, че противогазите могат да бъдат използвани, въпреки изтеклият им срок за съхранение. Лицевите части са без напуквания със запазена еластичност, дихателните елементи са затворени и няма следи от корозия и побитости по тях.

Организацията по раздаването на защитните средства включва:

Наличните лекотоварни автомобили на Oбщина Русе и автомобили на общинските предприятия участват в извозването на защитните средства до пунктовете за раздаване.

Пунктовете за раздаване са ситуирани в избирателните секции. Товаренето и разставянето на средствата за защита се осъществява от служители на Oбщина Русе, съвместно със служители от общинските предприятия. Раздаването се извършва от служители на Oбщина Русе, като при нужда се привикват доброволци.

Кметът на общината осигурява необходимите индивидуални средства за защита за децата и учащите се в детските градини и училищата, в домовете за деца, лишени от родителски грижи, за служителите и работниците от общинската администрация, за доброволните отряди за действие при бедствие на територията на общината и за другите структури, финансирани от общинския бюджет, както и за неработещата част от населението и за служителите на чуждите дипломатически представителства на територията на общината.

Управителните органи на търговските дружества и едноличните търговци осигуряват необходимите индивидуални средства за защита на работниците и служителите си.

***Относно вашият въпрос свързан с действията на Oбщина Русе при въоръжено нападение срещу страната или необходимост от неотложно изпълнение на международни задължения по колективен договор за отбрана Ви уведомяваме:***

Преминаването на страната от мирно във военно положение включва комплекс от дейности, насочени към най-бързото нарастване на наличния национален потенциал и мощ на държавата за справяне с нарастващата заплаха за националната сигурност, както и за осигуряване на военновременните потребности на въоръжените сили и на другите елементи от системите за сигурност и отбрана на страната.

Тези дейности най-общо включват: въвеждане на военновременните планове, започване на военновременно производство и ремонт на военни изделия, включване на запасите от материални средства, трудови ресурси и мощности за изпълнението на задачите във военно време, финансово осигуряване на дейностите, провеждане на мобилизация и др.

Управлението на Общината във военно време се осъществява от кметa на общинaта, като дейността му се подпомага от Съвета по сигурността на Община Русе.

Държавните органи и органите на местното самоуправление, организациите и учрежденията биват оповестявани чрез организираното денонощно дежурство за привеждането в различни състояния и степени на готовност, за обявено военно положение или положение на война, и изпълняват мероприятията по своите военновременни планове, които са класифицирана информация:

- план за привеждане в готовност за работа във военно време;

- военновременен план;

- за мобилизация (ако провеждат такава);

В Община Русе има организирано денонощно, оперативно дежурство към Съвета за сигурност на Община Русе. Задълженията на дежурните при Общински съвет за сигурност, както и дейностите по оповестяване са разписани в инструкция, както и в други подзаконови нормативни актове, които са защитени от Закона за класифицираната информация.

***По отношение на системата за ранно предупреждение и оповестяване:***

В стаята на дежурния по общински съвет за сигурност има разположени работни станции на комуникационните и информационни системи за обмен на класифицирана и некласифицирана информация.

По този начин се извършва оповестяването при извънредни и военни ситуации.

Цифровата система за оповестяване (DAKS) служи за алармиране, информиране и мобилизиране на служители от държавната и местната администрация, служители на министерства, ведомства, както и доброволното формирование на Община Русе в извънредни ситуации.

**Главна цел** на националната съобщителна система (НСС) при привеждането на страната и въоръжените сили в по-високи степени на готовност:

Осигуряването на устойчиви, надеждни, защитени и качествени комуникации за оповестяване на щабовете и държавните органи и за тяхното управление при привеждането им в по високи степени на готовност. Тази задача се решава от НСС, чието действие продължава по мирновременната схема без да се правят значителни промени в структурата, а само в насочеността на информационните потоци.

***Във връзка с ресурсното осигуряване на нуждаещи се хора от хуманитарна помощ, Ви информирам за следното:***

Община Русе разполага с ресурс за устройване на малък палатков лагер, както и фургони за подслоняване на хора останали без дом вследствие на природно бедствие или военна ситуация. В бюджета на Община Русе за 2024 г. са заложени финансови средства за справяне с извънредни ситуации (фонд бедствия) в размер на 100 000 лв.

Община Русе има сформирано доброволно формирование за предотвратяване или овладяване на бедствия, пожари и извънредни ситуации и за отстраняване на последствията от тях. Към настоящият момент формированието наброява 24 човека. Тече процедура по подбор на нови членове на формированието. Всички доброволци са минали първоначална подготовка. Някой от тях имат допълнителни квалификации, като височинно спасяване, водолазно дело и психо-социална работа. Доброволният спасителен отряд разполага с автомобил с повишена проходимост. Оперативните дейности извършвани от формированието са обезпечение със следното оборудване:

1. Водолазно оборудване;
2. Оборудване за височинно спасяване;
3. Лодка;
4. Потопяеми помпи;
5. Оборудване за борба с горски пожари.

**С уважение,**

**ПЕНЧО МИЛКОВ**

*Кмет на Община Русе*